Asetuksen (EU) N:o 692/2011 voimaantulon jälkeisinä kymmenenä vuotena on tapahtunut taloudellista, yhteiskunnallista ja teknistä kehitystä, joka on muuttanut niiden tahojen tarpeita, jotka käyttävät matkailutilastoja. Lisäksi tietoja voidaan nykyään tuottaa aiempaa nopeammin ja käyttäjien kannalta merkityksellisemmällä tavalla. Tässä delegoidussa säädöksessä otettiin huomioon edellä mainittu kehitys ja päivitettiin asetusta (EU) N:o 692/2011 muuttamalla tietojen toimittamisen määräaikoja sekä liitteitä I ja II.

a)uudistetaan asteittain tietojen toimittamista koskevia määräaikoja kaikkien kuukausittaisten tietojen osalta ja säädetään, että kaikista kuukausittaisista ja vuosittaisista tietokokonaisuuksista toimitetaan validoidut tiedot (9 artikla);

b)säädetään, että vuosittain toimitetaan seuraavat uudet jaottelut tiedoista, jotka koskevat jäsenvaltiossa asuvien henkilöiden ja muiden kuin jäsenvaltiossa asuvien henkilöiden yöpymisiä majoitusliikkeissä, maantieteellisen ja ajallisen tarkkuustason parantamiseksi (liitteessä I oleva 2 jakso):

-kuukausittaiset tiedot NUTS 2 -alueista,

-kaupungistumisasteen mukaiset tiedot eriteltyinä rannikoihin ja muihin kuin rannikoihin,

-tiedot NUTS 3 -alueista ja

-tiedot pääkaupungeista ja muista valikoiduista kaupungeista;

c)säädetään, että kolmen vuoden välein toimitetaan digitaalisia alustoja koskevia kysyntään liittyviä tietoja tarkastelemalla muuttujia, jotka liittyvät ilmoitettujen matkojen varaustapaan;

d)säädetään, että vuosittain toimitetaan hienosäädettyjä jaotteluja, jotka koskevat ilmoitettujen matkojen pääasiallisia liikennevälineitä ja majoitusmuotoja; ja

e)säädetään, että vuosittain toimitetaan tietoja pakettimatkoihin liittyvistä menoista ilmoitettujen pakettimatkojen osalta.

Delegoidulla säädöksellä ei aiheuta merkittävää lisärasitetta jäsenvaltioille ja vastaajille eikä sillä muuteta perustana olevaa käsitteellistä viitekehystä.

Komissio järjesti asianmukaisia kuulemisia, myös asiantuntijatasolla, kun tätä delegoitua säädöstä valmisteltiin. Kuultuja osapuolia olivat muun muassa matkailutilastoja käsittelevä asiantuntijaryhmä, yritystilastojohtajien ryhmä ja Euroopan tilastojärjestelmän kansallisten tilastolaitosten asiantuntijaryhmä. Niitä kuultiin kirjallisella menettelyllä ja/tai kokousten yhteydessä kesäkuun 2018 ja kesäkuun 2019 välisenä aikana. Euroopan parlamentille ja neuvostolle ilmoitettiin asianmukaisesti kuulemisen tuloksista.

Komissio antoi delegoidun asetuksen 1. elokuuta 2019 ja ilmoitti siitä Euroopan parlamentille ja neuvostolle. Euroopan parlamentti ja neuvosto eivät kumpikaan ilmaisseet tavanomaisen kahden kuukauden määräajan kuluessa vastustavansa delegoitua asetusta millään tavoin. Kun kahden kuukauden määräaika oli kulunut umpeen, delegoitu asetus julkaistiin Euroopan unionin virallisessa lehdessä 9. lokakuuta 2019, ja se tuli voimaan 29. lokakuuta 2019.

·Komission delegoitu asetus (EU) 2020/1569

Toisella komission delegoidulla asetuksella mukautettiin asetus (EU) N:o 692/2011 siihen, että Yhdistynyt kuningaskunta on 1. helmikuuta 2020 alkaen EU:n ulkopuolinen maa (kolmas maa). Mainitusta päivästä lähtien Yhdistynyttä kuningaskuntaa on käsiteltävä Euroopan matkailutilastoissa EU:n ulkopuolisena maana. Delegoidulla säädöksellä päivitettiin majoitusliikkeessä yöpyvän matkailijan asuinmaan tai maantieteellisen asuinalueen luokitus, sellaisena se on vahvistettu asetuksen (EU) N:o 692/2011 liitteessä I olevan 3 jakson E kohdassa ”Maat ja maantieteelliset alueet”, sisällyttämällä luokitukseen Yhdistynyt kuningaskunta erillisenä maana.

Komissio käytti kyseisen delegoidun säädöksen antamiseksi sille asetuksen (EU) N:o 692/2011 3 artiklan 2 kohdassa siirrettyä valtaa.

Yhdistyneestä kuningaskunnasta tulevat matkailijat ovat tärkeitä EU:lle, minkä vuoksi komission on edelleen saatava ilmoittavilta mailta erilliset tiedot Yhdistyneestä kuningaskunnasta saapuvista matkailijavirroista. Näin tehdään myös muiden tärkeiden kumppanien osalta, kuten Venäjän, Yhdysvaltojen, Kanadan, Brasilian, Kiinan ja Euroopan vapaakauppaliiton (EFTA) maiden osalta. Muutos ei lisää jäsenvaltioille aiheutuvaa rasitetta, koska ne jo lähettävät nämä tiedot Eurostatille luokassa ”Euroopan unioni, jäljempänä ’unioni’; ilmoitetaan erikseen: kukin jäsenvaltio”. Muutos koski ainoastaan eri rivin käyttämistä raportointilomakkeessa.

Komissio järjesti asianmukaisia kuulemisia, myös asiantuntijatasolla, kun tätä delegoitua säädöstä valmisteltiin. Kuultuja osapuolia olivat muun muassa matkailutilastoja käsittelevä asiantuntijaryhmä, yritystilastojohtajien ryhmä ja Euroopan tilastojärjestelmän kansallisten tilastolaitosten asiantuntijaryhmä. Niitä kuultiin kirjallisella menettelyllä helmikuun 2020 ja toukokuun 2020 välisenä aikana. Euroopan parlamentille ja neuvostolle ilmoitettiin asianmukaisesti kuulemisen tuloksista.

Komissio antoi delegoidun asetuksen 23. heinäkuuta 2020 ja ilmoitti siitä Euroopan parlamentille ja neuvostolle. Euroopan parlamentti ja neuvosto eivät kumpikaan ilmaisseet tavanomaisen kahden kuukauden määräajan kuluessa vastustavansa delegoitua asetusta millään tavoin. Kun kahden kuukauden määräaika oli kulunut umpeen, delegoitu asetus julkaistiin Euroopan unionin virallisessa lehdessä 29. lokakuuta 2020, ja se tuli voimaan 18. marraskuuta 2020.

Päätelmät

Komissio on käyttänyt sille siirrettyä valtaa asianmukaisesti ja pyytää Euroopan parlamenttia ja neuvostoa ottamaan huomioon tämän kertomuksen.